**Sonet de aprilie**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spre cald hohotește pământul prin miei

Și crângul își murmură dorul în triluri,

Când jadul poienii se-aprinde –n beriluri

Și mângâie ochii cu vii bănuței.

Cu soare-și scriu cucii veniți din exiluri

Prefața aceleiași vechi epopei,

Iar noaptea își pune-n cerdac brotăcei

Să-i cânte pe strune de-argint vodeviluri.

Respiră miresme prin fiece por

Creația-n care trezirea pulsează,

Făcându-mi și mie un loc în decor

Și, plin de frumos și de cald ca o oază,

Lumină mai cer: O, Mărit Creator,

Mă umple de Tine și fă-mă…amiază!

Simion Felix Marțian

Vulcan, 1 aprilie 2016